**Zlatá bula sicílska**

**(pre strednú školu)**

Pod názvom Zlatá bula sicílska sa ukrývajú tri listiny, ktoré 26. septembra vydal budúci rímsky cisár Fridrich II. pre českého vladára Přemysla Otakara I. a jeho brata Vladislava Henricha. Listiny vzišli z konfliktu v Ríši medzi Fridrichom II. a Otom IV. Brunšvickým, v ktorom sa Přemysl Otakar postavil na stranu mladého Fridricha. Ich význam bol dlhú dobu v českom dejepise preceňovaný a v mnohých starších učebniciach by sme sa dočítali, že riešila pomer medzi Ríšou a Českými krajinami, pričom Fridrich II. v nej mal potvrdzovať výsady českých kráľov, zdôrazňovať čestný, nie však poddaný pomer Čiech k Ríši a riešiť lénny vzťah českého vládcu k cisárovi, kedy mal cisár len formálne potvrdzovať v Čechách prijatého kráľa.

Systematický výskum však ukázal, že ide o veľmi skreslenú predstavu. Skôr to vyzerá tak, že vo svojej dobe išlo o málo významné listiny, ktoré vznikli v zložitej dobovej situácií, uponáhľane a v konečnom dôsledku sa minuli účinku. Obsahovo len kopírovali už predtým udelené výsady Filipa Švábskeho (strýko Fridricha II.) a Otu IV. (Fridrichov rival) Přemyslovi Otakarovi a fakty, že o listiny nebol veľký záujem až do nasledujúceho storočia a že zrejme nikdy neboli predložené ku konfirmácií ako to pri podobných listinách býva zvykom, svedčia o tom, že ich reálny vplyv na udalosti v Čechách a na Morave bol minimálny. Svojou zachovalosťou a krásnou pečaťou sicílskeho kráľovstva, ktorá im dala aj svoje meno, však dokážu upútať aj dnes, no na historickom význame im to nepridáva.

Otázka do diskusie: Prečo listina, ktorá vo svojej dobe nemala veľký význam, postupom času nadobudla dôležitosť a slávu?